Trumfer gjennom nye vikarregler

ETTER SPØRRETIMEN: Jens Stoltenberg møtte pressen i statsrådssalen i Stortinget etter spørretimen i dag. Foto: TROND SOLBERG

Stoltenberg tvinger sine egne i kne

(VG Nett) Mot ønskene til LO, regjeringspartnerne og egen grasrot vil Jens Stoltenberg (Ap) trumfe gjennom nye vikarregler for arbeidslivet.

Ellen S. Viseth

Gunn Kari Hegvik

Lars M. Glomnes

Oppdatert 15. februar 2012

Artikkelen er over åtte år gammel

VIKARBYRÅDIREKTIVET Vedtatt i EU i 2008.

Skal blant annet sikre at innleide vikarer fra bemanningsbyråer får samme lønns- og arbeidsvilkår som fast ansatte.

Kritikerne frykter at et slikt direktiv vil føre til økt bruk av midlertidige vikarer på bekostning av faste ansettelser.

En annen grunn til kritikken er at direktivet utfordrer arbeidsmiljølovens paragraf 14-12, som setter strenge regler til innleielse fra vikarbyråer. Vis mer

Til tross for økende protester mot det omstridte vikarbyrådirektivet både i regjeringen og i eget parti - regjeringen står nå fritt til å vedta det omstridte vikarbyrådirektivet, sa Stoltenberg på en pressekonferanse i Stortinget tidligere i dag.

- Regjeringen som regjering må ta en beslutning når høringsrunden er over. Normalt er det bare én høring i saker. Men i denne saken har vi hatt to, og høringsrunden gikk ut i slutten av januar, sa statsminister Jens Stoltenberg.

Og regjeringens beslutning kan komme allerede før Aps fylkeslag om noen uker får sagt sitt om det omstridte direktivet, sier Aps partisekretær, Raymond Johansen, til VG.

- Nok behandlet

Mens Arbeiderpartiets stortingsgruppe har anbefalt at direktivet implementeres i Norge, krever regieringspartiet SV veto. Åtte av ti medlemmer i LOs forbund krever det samme.

Og selv om protestene mot direktivet øker - Ap har nå behandlet saken mer enn nok, mener partisekretæren.

FERDIG BEHANDLET: Partisekretær Raymond Johansen i Arbeiderpartiet. Foto: FRODE HANSEN, VG

- Det kan regjeringen utmerket godt gjøre. Partiet har behandlet saken i flere runder. Den har vært behandlet i sentralstyret i to runder, og det er stortingsgruppen som avgjør saken. De har også behandlet den. Saken har også vært på høring og det ligger offentlige utredninger til grunn. Vi har tatt inn hundrevis av direktiver i Norge. Dette er helt vanlig prosedyre, sier Johansen til VG.

- Kan ikke vente på fylkeslag

Han mener tvert imot det vil være oppsiktsvekkende dersom regjeringen skulle vente på at fylkeslagene gjør seg opp en mening om direktivet.

- Vi har landsstyremøte to ganger i året, og landsmøte en gang hvert andre år. Dersom regjeringen hver gang de skal beslutte noe legger opp til en behandling hvor de venter på at alle fylkesårsmøtene, så vil det kortslutte enhver prosess. Vi kan ikke vente til landsmøtet i 2013 i denne saken og så telle hva alle fylker og alle lokallag mener - det er en prosess ingen parti noen gang har hatt, sier Johansen.

LES, DEL OG KOMMENTER - DEBATTEN OM VIKARBYRÅDIREKTIVETMARTIN KOLBERG: Til mine venner i fagbevegelsen

JONAS BALS: Til mine venner i Arbeiderpartiet

LO, SV, Sp og AUF krever at regjeringen legger ned veto mot direktivet. Også flere store kommunepartier i Ap har fattet slike vedtak.

Nå sender Ap-ledelsen ut sine fremste menn og kvinner for å forhindre at også fylkeslagene gjør tilsvarende vedtak.

I helgen snakket både forsvarsminister Espen Barth Eide og helseminister Anne-Grete Strøm-Erichsen varmt om direktivet på et møte i Bergen Ap.

«Vi må ta innover oss at det også i Norge vil være behov for innleie av arbeidskraft for å ta unna toppene. Da vil direktivet gi likebehandling mellom disse vikarene og fast ansatte», sa Barth Eide ifølge Bergens Tidende.

Likevel svarte Bergen Ap med å kreve veto. Det samme gjorde partilagene i Trondheim og Stavanger.

SV og Sp er ventet å ta dissens på vikarbyrådirektivet.

For å få trumfet vedtaket gjennom, må statsministeren altså søke støtte hos «fienden»; Høyre og Frp.

- Ap kommer til å få støtte hos oss i denne saken, men det vil jo virke litt hult neste gang de skal demonisere oss for å ville rasere norsk arbeidsliv. Nå ender de kanskje opp med å søke støtte hos oss i den største arbeidslivssaken i Stortinget i hele denne perioden, sier Høyres Torbjørn Røe Isaksen til VG.

- Uproblematisk Høyre-støtte

Men Stoltenberg mener det er uproblematisk.

- Det betyr ikke at vi er uenig i alt. Å innføre direktivet er å gjøre det som er bra for norske arbeidstakere. Det handler om å trygge arbeidstakernes rettigheter, sier Stoltenberg.

Anette Trettebergstuen, arbeidspolitisk talskvinne i Ap, ser ikke problemet med at direktivet blir innført sammen med Høyre, Frp, Venstre og KrF.

- Nå må vi avvente regjeringens behandling av saken og hva som skjer der. Men dersom Sp og SV tar dissens, så er det et åpenbart flertall for direktivet i Stortinget. Og innholdet i direktivet endrer seg ikke ut fra hvem som stemmer for det. Men vi hadde jo ønsket at regjeringen sto samlet om saken, sier Trettebergstuen.

Hun viser til at Ap har fattet vedtak både i stortingsgruppen og sentralstyret.

- Vi har holdt på med denne saken siden 2009. Den var ute på høring i 2010, og frem til nå har det vært lite offentlig debatt rundt saken. Så partimessig har vi gjort dette rett vei. I forbindelse med sentralstyremøtet har vi også hatt samtale med fylkeslederne. Den eneste forskjellen er at denne saken ikke behandles av et landsmøte.

- Er det et problem at Ap er splittet i spørsmålet?

- Det er ingen tvil om at det fins folk som er både mot og for i Ap, men det vi er enige om, er hvor viktig norsk arbeidslivspolitikk er fremover, sier Trettebergstuen.

FORUNDRET: Torbjørn Røe Isaksen i Høyre. Foto: EIVIND GRIFFITH BRÆNDE, VG

Senterpartiets Liv Signe Navarsete og SVs Kristin Halvorsen har ikke villet feste lit til Arbeidsdepartementets juridiske vurdering av direktivet, og mistenker at det likevel kan svekke norske arbeidstakeres rettigheter.

Røe Isaksen sier han er forundret over splittelsen i regjeringen.

- De kan jo ikke ha et åpent seminar i regjeringen, der medlemmer mistenkeliggjør hverandre og sår tvil om hverandre. Jeg synes det er merkelig at Jens tillater dette, sier Isaksen.

Partisekretæren i Ap sier alle i partiet har hatt mer enn nok tid til å si sitt om direktivet.

- Synes du de som er imot direktivet har vært trege med å komme med sitt standpunkt?

- Det er i hvert fall slik at partiorganisasjonen og andre som er imot, også må respektere den behandlingen som så langt har vært i partiet. Direktivet ble vedtatt av EU for flere år siden. Så spørsmålet er vel heller hvorfor det har tatt så lang tid å ta en beslutning i denne saken. De som er imot har hatt rikelig med anledninger til å presentere sine argumenter, sier Johansen.

Publisert: 15.02.12 kl. 18:44 Oppdatert: 15.02.12 kl. 19:15

Les også